Tres la victoria de Don Pelayu na batalla de Cuadonga (722) sobre los musulmanos, establezse una pequeña entidá territorial nos montes asturianos que dará llugar más tarde al Reinu d'Asturies. El lideralgu de Pelayu nun yera comparable al de los reis visigodos: de fechu los primeros reis d'Asturies autotitulábense alternativamente princeps ('xefe') y rex ('rei') y nun ye hasta la época d'Alfonsu II cuando esti últimu títulu afítase dafechu. Nesti sen, el títulu de princeps tenía una gran tradición nos pueblos indíxenes del norte d'Iberia y el so usu constátase na epigrafía galaica y cantábrica, na qu'apaecen espresiones como princeps albionum (nuna inscripción afayada nel conceyu de Cuaña) y princeps Cantabrorum (sobre una llábana vadiniense del conceyu de Cistierna, en Lleón).